Donald Trump tapte søksmål i New York
Tidligere president Donald Trump får 3,7 milliarder kroner i bot for å ha overdrevet verdien av sine eiendommer. Donald Trump (77) er funnet sivilrettslig ansvarlig i søksmålet som statsadvokaten i New York har anlagt mot ham.  Han må dermed betale en bot på hele 354,9 millioner dollar. Det tilsvarer svimlende 3,7 milliarder norske kroner. Trump og hans to sønner, Donald Trump Jr. og Eric Trump, er også ilagt forbud mot å ha lederstillinger i selskaper i New York de neste årene. Sønnene er også ilagt bøter på 4 millioner dollar, skriver The New York Times. Den tidligere presidenten og Trump Organization er av dommeren ilagt forbud mot å søke om lån hos banker i New York. Trump kaller dommen komplett latterlig på sin egen Truth Social-plattform, der han omtaler dommer Arthur Engoron som skurk og anklager aktor i saken for å være korrupt. – En veldig trist dag for landet, etter min mening, sa han til pressen senere utenfor sitt hjem i Mar-a-Lago i Florida.  Resultatet kommer etter en tre måneder lang rettssak, som til tider ble amper.  Ifølge The New York Times kan boten koste den tidligere presidenten alt han har i likvide midler. Avisen skriver at Trump kommer til å anke boten, men at han enten må hoste opp pengene eller sikre seg bond innen 30 dager. De skriver at han ikke kommer til å gå konkurs som følge av boten, fordi mesteparten av hans midler er bundet opp i eiendom. Dommer Arthur Engoron skriver i sin beslutning at Trump og de andre anklagede i saken «ikke er i stand til» å erkjenne de feil de har gjort. – Deres komplette mangel på anger og samvittighetsnag grenser til det patologiske. I stedet har de tatt i bruk en «intet sett, intet hørt, intet sagt»-holdning som bevisene motbeviser, skriver Engoron, ifølge Reuters. Ber om penger Trump brukte kort tid på å slå politisk (og faktisk) mynt på det rettslige tapet, ved å sende ut innsamlingsmeldinger til sine støttespillere.  VG havnet på e-postlisten til Trump-kampanjen etter å ha deltatt på et valgmøte med Trump i november. Les reportasjen her: På innsiden av Trump-bevegelsen I fredagens melding tordner han om valgpåvirkelse, og skriver at de trenger en massiv, men fredfull reaksjon.  – Før dagen er omme, ber jeg en million pro-Trump-patrioter om å kaste inn en slant og stolt si: Få slutt på heksejakten mot president Trump.  Les også: Donald Trumps desperate innsamling: Slik ber han om penger Nederst er hendige lenker som lar folk kjapt og enkelt donere mellom 20.24 og 3300 dollar, som går til Trump Save America Joint Fundraising Committee. Anklaget for løgn Statsadvokat i New York Letitia James saksøkte Trump i september 2022, og anklaget Trump, hans to voksne sønner og Trump Organization, for å lyve om hans nettoformue og formue verdier mellom 2011 og 2021. James hevdet at de utstedte falske forretnings­dokumenter og regnskaper for å få bedre vilkår på banklån og betale mindre skatt. Dommeren slo i oktober fast at Trump over flere år gjorde seg skyldig i bedrageri ved å lyve om verdien av sine eiendeler. Bakgrunn: Anklagene som får Trump til å rase Ifølge dommer Engoron overspilte Trump verdien av eiendelene med opp til 2.2 milliarder dollar. – Disse dokumentene inneholder åpenbart falske verdianslag som de tiltalte brukte i forretninger, skriver Engoron i den 35 sider lange kjennelsen. Les mer om rettssaken her: Luksus eller luftslott? Engoron besluttet da at flere av Trumps selskaper måtte oppløses, men har i beslutningen som kom fredag gått vekk fra dette.  Det begrunner dommeren med at han innfører en uavhengig direktør som skal passe på selskapene. Den sivilrettslige saken kommer på toppen av de fire tiltalene Trump allerede har mot seg for kriminelle lovbrudd på føderalt og delstatsnivå. Hva status er i dem, kan du lese nederst i denne saken. Fabrikkert Trump mener rettssaken er politisk motivert, noe også hans forsvarer Christopher Kise hevdet i retten i januar. – Hele denne saken er en fabrikkert påstand for å fremme en politisk agenda, sa Kise. Myndighetene i New York mener på sin side at både Trump og hans to eldste sønner har blåst opp verdier i selskapet Trump Organization.  Motivet skal ha vært å sikre seg bedre betingelser hos banker og forsikringsselskaper. Dette er sakene mot Trump I alt er det fire straffesaker gående mot Trump samtidig. Forvirret? Under får du en kort oppsummering: 1. Washington D.C. 2. Georgia Les også: Donald Trumps rettsmaraton: – En mester på dårlige nyheter 3. New York 4. Florida PS! I tillegg til disse fire kriminelle straffesakene, er Trump dømt til å betale 80 millioner til skribenten E. Jean Carroll for ærekrenkelser etter at hun har forklart at Trump skal ha forgrepet seg seksuelt på henne. Trump har anket. Trumps forretningsimperium er også tiltalt i New York, anklaget for årevis med økonomisk bedrageri.
Tidligere president Donald Trump må betale en bot på 354,9 millioner dollar (3,7 milliarder norske kroner) for å ha overdrevet verdien av sine eiendommer Søksmålet ble anlagt av statsadvokaten i New York Trump og sønnene Donald Trump Jr. og Eric Trump får også forbud mot å være bedriftstopper i New York de neste årene Trump planlegger å anke boten, ifølge The New York Times